Title: S P R Á V A
Author: Hutta
Last saved by: sulik
Company: MH SR

Návrh na vyňatie príspevkovej  organizácie  EKONOM – SERVIS Bratislava  zo zoznamu rozpočtových a príspevkových organizácií schválených uznesením vlády SR č. 364 z 
10. apríla 2002 na ich premenu  na neziskové organizácie podľa zákona č. 13/2002 Z. z. 

Transformácia štátnych rozpočtových a príspevkových organizácií na neziskové organizácie poskytujúce všeobecne prospešné služby je jedným zo spôsobov zmeny vlastníckych vzťahov v zmysle dokumentu „Audit súladu činností a financovania ústredných organov štátnej správy a organizácií v ich pôsobnosti“, ktorý schválila vláda SR v roku 2000 a svojim uznesením uložila jeho realizáciu. Audit sa zaoberal aj konkrétnymi rozpočtovými a príspevkovými organizáciami,  u ktorých sa zmena vlastníckych vzťahov v ďalšom období navrhovala, s cieľom hľadať možnosti pre efektívnejšie fungovanie štátnej správy, identifikovať fiškálne a personálne úspory a zvýšiť efektívnosť vynakladania  verejných prostriedkov na funkcie zabezpečované v rámci pôsobiacich rozpočtových a príspevkových organizácií.

Príspevková organizácia EKONOM – SERVIS Bratislava, ktorej zriaďovateľom je Ministerstvo hospodárstva SR, bola taktiež zahrnutá v Audite, pričom sa uvažovalo s možnosťou jej transformácie na neziskovú organizáciu. Právny predpis pre proces transformácie - zákon č. 13/2002 Z. z. o podmienkach premeny niektorých rozpočtových a príspevkových organizácií na neziskové organizácie poskytujúce všeobecne prospešné služby (transformačný zákon) nadobudol účinnosť  v januári  2002. Následne vláda SR svojim uznesením č. 364 z 10. apríla 2002 schválila zoznam rozpočtových a príspevkových organizácií  navrhnutých na ich premenu na neziskové podľa zákona č. 13/2002 Z. z.. V tomto zozname bola vládou SR schválená na transformáciu aj organizácia EKONOM – SERVIS Bratislava, s termínom transformácie k 31. 12. 2002.

Transformačný proces organizácie EKONOM – SERVIS Bratislava sa v roku 2002 začal, nebol však ukončený. Bol vypracovaný transformačný projekt organizácie a v Obchodnom vestníku bolo zverejnené oznámenie o možnosti vstupu prípadných záujemcov do transformačného procesu. Do uplynutia stanovenej lehoty nepožiadal žiadny záujemca o oboznámenie sa s transformačným projektom a nebol predložený žiadny transformačný návrh záujemcov na vstup do transformácie.

V marci 2003 bolo na úrovni vedenia Ministerstva hospodárstva SR rozhodnuté ponechať organizáciu EKONOM - SERVIS Bratislava naďalej ako príspevkovú organizáciu v zriaďovateľskej pôsobnosti Ministerstva hospodárstva SR. Návrh na jej vyňatie zo zoznamu príspevkových organizácií schválených vládou  na ich premenu na neziskové organizácie nebol však v konečnom dôsledku predložený do vlády SR z dôvodu zásadného nesúhlasu Ministerstva financií SR. Ministerstvo hospodárstva SR navrhlo Ministerstvu financií SR uskutočniť rozporové konanie v predmetnej veci, ktoré sa však neuskutočnilo.

V decembri 2003 bol v Porade vedenia Ministerstva hospodárstva SR prerokovaný materiál, zaoberajúci sa pôsobnosťou organizácie EKONOM – SERVIS Bratislava, jej účelom, činnosťami, ktoré vykonáva a ktoré zabezpečuje aj vo vzťahu k Ministerstvu hospodárstva SR, ako aj ďalším fungovaním tejto organizácie. Na základe prerokovania predmetného materiálu vedenie Ministerstva hospodárstva SR rozhodlo naďalej ponechať organizáciu EKONOM – SERVIS Bratislava ako príspevkovú organizáciu. 

V zmysle uvedeného predkladáme na rokovanie vlády SR návrh na vyňatie príspevkovej organizácie EKONOM - SERVIS Bratislava zo zoznamu rozpočtových a príspevkových 

- 2 -

organizácií schválených na ich premenu na neziskové organizácie. Vo svojom návrhu vychádzame z nasledovných skutočností a dôvodov:

EKONOM - SERVIS Bratislava pôsobí od svojho založenia ako odborná výskumno-vývojová organizácia, ktorej informačné, analytické a programové činnosti slúžia objektivizácii posudzovania riešenia problémov a zdôvodnení pri prijímaní koncepčných rozvojových zámerov a opatrení v  pôsobnosti zriaďovateľa. V  informačnej oblasti ide aktuálne najmä o vedenie databázového „Informačného systému na podporu strategického rozhodovania Ministerstva hospodárstva SR“, zostavovaného a permanentne aktualizovaného na základe viacerých informačných zdrojov, ktorý umožňuje vytvárať informačno-analytické materiály a je prístupný aj na priame využitie odbornými pracovníkmi Ministerstva hospodárstva SR. Spôsob spracovania prevažnej časti analytických a iných odborných úloh a prác sa vymyká dodávateľskému charakteru, vyžaduje vstup do dokumentov v dispozícii Ministerstva hospodárstva SR a úzku súčinnosť odborníkov Ministerstva hospodárstva SR. Odborné úlohy Ministerstvo hospodárstva SR často ukladá operatívne, na základe potrieb vznikajúcich v priebehu roka a ich zameranie a sledované ciele sa upresňujú v priebehu spracovania.

Viaceré EKONOM - SERVIS-om dlhodobo a systematicky zabezpečované činnosti pre potreby Ministerstva hospodárstva SR (napr. odvetvové a podnikové štatistiky, databázy zahraničného obchodu) nie sú z povahy veci vo forme relevantnej pre odborné útvary Ministerstva hospodárstva SR externe zabezpečiteľné.  Vychádzajúc z  kompetencií Ministerstva hospodárstva SR v rámci vlády SR, ktoré sú pri realizácii viacerých oblastí hospodárskej politiky jednoznačne nezastupiteľné, je existencia inštitúcie, ktorá systematicky zabezpečuje odborné analyticko-informačné podklady pre oblasť štrukturálnej politiky (v tom najmä stratégia a podpora priaznivého podnikateľského prostredia, reštrukturalizácia a zvyšovanie výkonnosti a konkurencieschopnosti priemyslu a viacerých sektorov sieťových odvetví, analýza zahraničného obchodu, multilaterálnych a bilaterálnych hospodárskych vzťahov, stratégia rozvoja cestovného ruchu, implementácia štrukturálnych fondov v rámci SOPER a integrácia do EÚ celkovo)  jednoznačne nevyhnutná.

Účelnosť využívania odborných kapacít EKONOM – SERVIS-u Bratislava pre potreby Ministerstva hospodárstva SR sa dlhodobo osvedčila. Vzájomné vzťahy a fungovanie oboch subjektov sú bezproblémové a Ministerstvo hospodárstva SR považuje za potrebné a naďalej účelné využívať činnosť tejto organizácie pre potreby rezortu. 

Ponechanie organizácie EKONOM – SERVIS ako príspevkovej organizácie je pre Ministerstvo hospodárstva SR vhodnejšie a výhodnejšie, ako jej transformácia na neštátnu neziskovú organizáciu, a to nielen z hľadiska potrieb zabezpečovania uvádzaných činností, ale aj z finančného hľadiska. V prípade transformácie organizácie by v konkurenčnom prostredí trhového hospodárstva zrejme došlo k zvýšeniu ceny služieb, ktoré táto príspevková organizácia poskytuje Ministerstvu hospodárstva SR a ktoré ministerstvo financuje z rozpočtovej kapitoly na základe uzatvoreného kontraktu. Podnikateľské subjekty zvyšujú svoje náklady o ziskové rozpätie vo výške 15 a viac percent a v prípade platcov DPH účtujú aj DPH. V uvedených súvislostiach uvádzame, že príspevkové, resp. rozpočtové organizácie podobného charakteru si ponechali aj iné rezorty (napr. Ministerstvo pôdohospodárstva SR, Ministerstvo financií SR).

- 3 -

	Hlavné ukazovatele hospodárenia EKONOM-SERVIS-u v rokoch 2002 a 2003 sú nasledovné (v tis. Sk):
| 2002 | 2003
Tržby za práce s služby celkom | 27 543 | 22 755
Z toho: | |
-	bežný transfer z rozpočtovej kapitoly MH SR | 15 914 | 18 361
-	tržby mimo transferu | 11 629 | 4 394
Neinvestičné výdavky (náklady za prevádzku celkom) | 27 349 | 22 379
	.

Vychádzajúc zo všetkých vyššie uvedených skutočností je odôvodnený predpoklad, že transformácia organizácie EKONOM – SERVIS Bratislava na neziskovú organizáciu by nenaplnila ani hlavné ciele deklarované v dokumente „Audit súladu činností a financovania ústredných orgánov štátnej správy a organizácií v ich pôsobnosti“ v súvislosti s navrhovanými zmenami vlastníckych vzťahov.